ขอไปกินกับเค้าบ้างเหอะ แหม อยู่ใกล้บ้านตั้งขนาดนี้ ไม่ได้ไปกินมาตั้งเกินสองปีแล้วนะเนี่ย อืม แต่ถึงไม่ได้กินนานแต่ก็ยังนึกรสออก แล้วก็ออกมาตามที่คิดจริงๆด้วย

ไปวันเสาร์ตอนบ่าย ไม่ต้องรอ แต่ว่าผ่านมาตอนดึกๆอีกที ปรากฎว่าต้องรอแฮะ คนตรูม อืม สงสัยจะเป็นวัฒนธรรมใหม่ๆเหมือนกันที่ทานข้าวเสร็จ + ก่อนไปเที่ยวต้องหาคาเฟ่นั่ง อันนี้ถือว่าน่าสนใจ

ร้านยังสวยเนี้ยบ ใส่ใจในรายละเอียด ไม่แปลกใจว่าดังได้นาน ยิ่งคุณเมออกหนังสือเล่มใหม่ตะลุยกินของหวานที่ญี่ปุ่นมาอีก ช่างเสริมกันซะจริงๆ เก่งครับ

วันนี้มาทาน Shibuya Honey Toast กับ Horlicks Latte  ชิบูยะ ฮันนี่ โทสท์ราคา 165 บาท จะว่าแพงมั้ยก็แพงแต่มันก็เยอะนะ ไอศครีมสองลูกกับขนมปังหนาประมาณขนมปังธรรมดา 4 แผ่น กินคนเดียวไม่หมดแน่ ขนมปังกรอบนอกนุ่มใน อร่อยครับ มี maple syrup ให้เทเองนี่สวรรค์ชัดๆ วิปครีมก็ปกติ แต่ที่ขัดนิดหน่อยคือไอติมวนิลานี่ไอติมวอลล์รึเปล่า ทำไมมันบ้านๆจัง อันนี้ถ้าเปลี่ยนได้ก็จะดี ส่วนฮอลิกส์ร้อน หวานไปหน่อย น่าจะสั่งกาแฟมากกว่าเพราะมันหวานแข่งกับ toast ที่แฟนผมใส่ syrup ซะท่วมจานฮ่าๆ

เหมือนมาจับผิด แต่จับได้ไม่มากนักเอาไปสี่ดาวเลย!